ΓΡΑΠΤΗ ΕΡΩΤΗΣΗ E-0193/99

υποβολή: Robert Evans (PSE) προς την Επιτροπή

(11 Φεβρουαρίου 1999)

Θέμα: Οι γκρίζες φάλαινες στο Μεξικό

Η Ευρωπαϊκή Ένωση βρίσκεται σε διαπραγματεύσεις με την κυβέρνηση του Μεξικού, όσον αφορά μια ευρεία και φιλόδοξη συμφωνία οικονομικής εταιρικής σχέσης και πολιτικής συνεργασίας. Το προοίμιο της πρότασης Απόφασης του Συμβουλίου (COM(97)0527 τελικό)(1) αναφέρεται στη σημασία που αποδίδουν οι δύο πλευρές στην εφαρμογή των αρχών της βιώσιμης ανάπτυξης, όπως καταγράφηκαν το 1992 στην Ατζέντα 21 της Διακήρυξης του Ρίο για το Περιβάλλον και την Ανάπτυξη. Ακόμη, στο άρθρο 34 της υπό διαπραγμάτευση πρότασης, τα μέρη δεσμεύονται να διατηρήσουν το περιβάλλον και την οικολογική ισορροπία στην επικράτειά τους. Εφόσον όμως δεν περιλαμβάνεται ακόμη στην προτεινόμενη συμφωνία ΕΕ - Μεξικού μια "παράλληλη" περιβαλλοντική συμφωνία - ένα επίπεδο προστασίας που συναντάται στη Συμφωνία Ελεύθερου Εμπορίου της Βόρειας Αμερικής (NAFTA) - υπάρχει ο κίνδυνος οι περιβαλλοντικοί νόμοι και ρυθμίσεις του Μεξικού να μην εφαρμοσθούν πλήρως, γεγονός που θα οδηγούσε σε αθέμιτο εμπορικό πλεονέκτημα του Μεξικού εις βάρος της ΕΕ.

Γνωρίζει η Επιτροπή ότι το έργο που σχεδιάζεται από τη μεξικανική κυβέρνηση και την ιαπωνική εταιρεία Mitsubishi Corporation, όσον αφορά την κατασκευή ενός βιομηχανικού συγκροτήματος παραγωγής άλατος στην πολιτεία της Μπάχα Καλιφόρνια, στην παρθένα λιμνοθάλασσα Laguna San Ignacio, όπου αναπαράγονται οι γκρίζες φάλαινες και η οποία είχε για τον λόγο αυτόν κηρυχθεί από την κυβέρνηση του Μεξικού προστατευόμενη περιοχή το 1976, η προστασία της είχε διευρυνθεί με Προεδρικό Διάταγμα το 1988 (ως μέρος της προστατευόμενης περιοχής της Βιοσφαίρας Vizcaino), και τέθηκε υπό διεθνή προστασία το 1993, όταν εντάχθηκε στις περιοχές της Παγκόσμιας Φυσικής Κληρονομιάς μετά από απόφαση των 159 μελών της Σύμβασης αυτής του ΟΗΕ είναι, κατά συνέπεια, παντελώς αντίθετο προς το γράμμα και το πνεύμα του σχεδίου συμφωνίας και, συγκεκριμένα, προς τα άρθρα 29 και 34 της συμφωνίας αυτής;

Στο πλαίσιο του τακτικού διαλόγου και της ανταλλαγής πληροφοριών που καθιερώνεται με το άρθρο 13 του σχεδίου συμφωνίας, είναι προετοιμασμένη η Επιτροπή να συζητήσει τα ζητήματα της ανάπτυξης των αλυκών της Laguna San Ignacio από την εταιρεία ESSA, των κινδύνων για τις γκρίζες φάλαινες και για άλλα είδη της χλωρίδας και της πανίδας της περιοχής, όπως η ευρισκόμενη σε μεγάλο κίνδυνο αντιλόκαπρα, καθώς και της απαράδεκτης εγκατάστασης ενός γιγαντιαίου βιομηχανικού συγκροτήματος μέσα στα όρια μιας περιοχής που ανήκει στην Παγκόσμια Φυσική Κληρονομιά και να ζητήσει από τη μεξικανική κυβέρνηση να εγκαταλείψει τα σχέδια κατασκευής του εργοστασίου αυτού;

Προς το παρόν, εάν η κυβέρνηση του Μεξικού επιτρέψει στην ESSA να συνεχίσει το έργο των αλυκών, είναι προετοιμασμένη η Επιτροπή να εξετάσει, σύμφωνα με το άρθρο 5(κ) του σχεδίου συμφωνίας, την απαγόρευση των εισαγωγών αλατιού από το Μεξικό στην ΕΕ, με στόχο την αποτροπή της υλοποίησης του έργου αυτού;

Προς το παρόν, εάν η κυβέρνηση του Μεξικού επιτρέψει στην ESSA να συνεχίσει το έργο των αλυκών, είναι προετοιμασμένη η Επιτροπή να θέσει το το ζήτημα αυτό στα κράτη μέλη της ΕΕ που συμμετέχουν στη Σύμβαση της Παγκόσμιας Φυσικής Κληρονομιάς και να τους ζητήσει να προτείνουν στη Γενική Συνέλευση των μελών της Σύμβασης να περιλάβουν τον Δρυμό της Βιοσφαίρας του Vizcaino, ο οποίος αποτελεί μέρος του προγράμματος Άνθρωπος και Βιόσφαιρα της ΟΥΝΕΣΚΟ και στον οποίο βρίσκεται και η Laguna San Ignacio, στον κατάλογο των δρυμών της Παγκόσμιας Φυσικής Κληρονομιάς που βρίσκονται σε κίνδυνο;

Απάντηση του κ. Marín εξ ονόματος της Επιτροπής

(8 Απριλίου 1999)

Η Επιτροπή ευχαριστεί το Αξιότιμο Μέλος του Κοινοβουλίου για την ερώτηση που υπέβαλε και για το ενδιαφέρον που εκδηλώνει σχετικά με το πρόβλημα που προκλήθηκε στη λιμνοθάλασσα του San Ignacio. Η Επιτροπή είναι ενήμερη για το προτεινόμενο σχέδιο κατασκευής αλυκής στην εν λόγω περιοχή.

Το Αξιότιμο Μέλος του Κοινοβουλίου παραθέτει ορισμένες σημαντικές περιβαλλοντικές διατάξεις της συμφωνίας εταιρικής σχέσης, πολιτικού συντονισμού και συνεργασίας που υπεγράφη από την Κοινότητα και τα κράτη μέλη της, αφενός, και το Μεξικό, αφετέρου, το Δεκέμβριο του 1997. Αν και έχει ήδη επικυρωθεί από ορισμένα κράτη μέλη, προκειμένου να τεθεί σε ισχύ η εν λόγω συμφωνία και οι νομικές διατάξεις αυτής, τα υπόλοιπα κράτη μέλη, το Κοινοβούλιο (όσον αφορά το οποίο έχει αρχίσει η σχετική διαδικασία) και το Μεξικό οφείλουν να ολοκληρώσουν τις απαιτούμενες διαδικασίες. Πέραν των ανωτέρω, η Επιτροπή προτίθεται,αναμφισβήτητα,να θέσει καταλλήλως υπόψη της κυβέρνησης του Μεξικού το πρόβλημα που έθιξε το Κοινοβούλιο προκειμένου να την ενημερώσει για τις αντιδράσεις που προκάλεσε το σχετικό θέμα.

Όσον αφορά την υπόδειξη του Αξιότιμου Μέλους του Κοινοβουλίου σχετικά με την εξαίρεση από μελλοντική συμφωνία ελεύθερων συναλλαγών των εισαγωγών άλατος από το Μεξικό, δεδομένου ότι η Κοινότητα παρέχει ήδη πρόσβαση ελεύθερη δασμών για το εν λόγω τύπο άλατος (κωδικός ΣΟ 25010000) από το Μεξικό, στο πλαίσιο της πολυμερούς υποχρέωσης που έχει αναλάβει έναντι του Παγκόσμιου Οργανισμού Εμπορίου (ΠΟΕ) να χορηγεί πρόσβαση ελεύθερη δασμών βάσει της ρήτρας του μάλλον ευνοούμενου κράτους (ΜΕΚ), δεν υπάρχει δυνατότητα εξαίρεσης σε διμερές πλαίσιο καθόσον δεν υφίστανται πλέον τελωνειακοί δασμοί προς κατάργηση.

Επιπλέον, σημειώνεται ότι η Κοινότητα, μέχρι σήμερα, επιχειρηματολογεί σταθερά κατά της προσφυγής σε μονομερείς εμπορικές πράξεις, στο πλαίσιο προσπαθειών επίτευξης στόχων σχετικών με τη διατήρηση και την προστασία του περιβάλλοντος,για δύο λόγους. Πρώτον, τέτοιου είδους ενέργειες απεδείχθησαν εξαιρετικά αναποτελεσματικές για την αντιμετώπιση των εν λόγω προβλημάτων. Δεύτερον, λαμβανομένου υπόψη ότι οι κανόνες του ΠΟΕ δεν επιτρέπουν στα μέλη του να περιορίσουν τις εισαγωγές βάσει των διαδικασιών και των μεθόδων παραγωγής των προϊόντων, η Κοινότητα,αναλαμβάνοντας τέτοιου είδους μέτρα και για τους συγκεκριμένους λόγους,θα διέτρεχε τον κίνδυνο να αθετήσει τις υποχρεώσεις της ως μέλους του ΠΟΕ.

Η υπόδειξη του Αξιότιμου Μέλους του Κοινοβουλίου να τεθεί το εν λόγω θέμα ενώπιον των κρατών μελών της σύμβασης της Παγκόσμιας Φυσικής Κληρονομιάς είναι δυνατόν να εξετασθεί στο πλαίσιο της ευρύτερης πολιτικής της Κοινότητας υπέρ των πολυμερώς συμφωνημένων δράσεων.

(1) ΕΕ C 350 της 19.11.1997, σελ. 6.